Þessar stelpur seldu vörur sínar á markaði í Röstinni . Fjölbreytt dagskrá var á Sandaragleðinni sem fram fór á Hellissandi um helgina og var fjöldi gesta í bænum . Dagskráin hófst á föstudag með hinni sívinsælu Slysósúpu sem boðið var upp á í móttökunni í gamla frystihúsinu . Margt var um manninn þar langt fram eftir kvöldi og tróðu trúbadorar upp til skemmtunar fyrir gesti . Í félagsheimilinu Röst var haldin hæfileikakeppni barna og síðar um kvöldið var haldin skemmtidagskrá til styrktar nýbyggingar Lífsbjargar á Rifi . Húsfyllir var í Röst en dagskráin var byggð upp á gömlum þorrablótum og skemmtu gestir sér konunglega langt fram á rauða nótt . Nokkrar sýningar voru í gangi alla helgina og má þar nefna handverksýningu , ljósmyndasýningu og málverkasýningar . Á laugardeginum buðu kvenfélagskonur upp á vöfflur og kakó í Röstinni og var þar einnig haldinn markaður og spákona var á staðnum . Fyrir utan Röstina kom svo danshópurinn Villtar meyjar og peyjar fram og skemmti gestum með trommudansi . Götur bæjarins voru vel skreyttar og lögð íbúar allt sitt í að gera eins vel og þeir gátu . Götugrillum var skellt upp og safnaðist mikill mannfjöldi saman og var grillað og sungið fram á kvöld en þá var haldið á dansleik í Röstinni þar sem gamlar kempur spiluðu þekkta slagara .